ቤተ ክህነት የአካል ጉዳት ለደረሰባቸውና ቤት ንብረታቸው ለተቃጠለባቸው 40 ሚሊዮን ብር ድጋፍ አደረገች
ከድምፃዊ ሃጫሉ ሁንዴሳ ግድያ ጋር በተያያዘ በተለይ በኦሮሚያ ክልል በምዕራብና ምሥራቅ አርሲ፣ በሐረርጌ፣ በባሌ፣ በምሥራቅ ሸዋ፣ በኢሉአባቦር፣ በሆሮ ጉድሩ፣ በወለጋና በጅማ አካባቢዎች ተለይተው ቤታቸውና ንብረታቸው ለተቃጠለባቸው የኦርቶዶክስ እምነት ተከታዮች፣ ቤተሰቦቻቸው ለተገደሉባቸው፣ ከባድና ቀላል ጉዳት ለደረሰባቸው 2,170 አባወራዎች 40 ሚሊዮን ብር ማከፋፈሏን የኢትዮጵያ ኦርቶዶክስ ተዋህዶ ቤተ ክርስቲያን አስታወቀች፡፡በእምነታቸው ምክንያት በተለያዩ ጊዜያት በጥቅምት፣ በጥርና በሰኔ 2012 ዓ.ም. በተደጋጋሚ በደረሱ ጉዳቶች ቤተሰቦችቻቸው ለሞቱባቸው፣ የአካል ጉዳት ለደረሰባቸው፣ ቤት ንብረታቸው ለወደመባቸው 12,719 የቤተሰብ አባላት እንደ ጉዳታቸው መጠን የባንክ ሒሳብ ተከፍቶላቸው ማስረከቡን፣ በኢትዮጵያ ኦርቶዶክስ ተዋህዶ ቤተ ክርስቲያን ጉዳት የደረሰባቸውን ሰዎች መልሶ ለማቋቋም የተቋቋመው ኮሚቴ ጳጉሜን 4 ቀን 2012 ዓ.ም. በሰጠው መግለጫ አስታውቋል፡፡የ2013 ዓ.ም. አዲስ ዓመት በዓል ምክንያት በማድረግ ከቤተ ክርስቲያንና ከምዕመናን ተጎጂዎችን ለመደገፍ ከተሰበሰበው 44.5 ሚሊዮን ብር ውስጥ፣ 4.5 ሚሊዮን ብር በመረጃ ክፍተት የተዘለሉ ተጎጂዎች ካሉ ለመጠባበቂያ መቀመጡን ኮሚቴው አስረድቷል፡፡ ዕርዳታው ጉዳት በደረሰባቸው ሁሉም አካባቢዎች በሚገኙ አሥር ሀገረ ስብከቶች ሥር ለሚገኙ ተጎጂዎች እንደሚደርስም ጠቁሟል፡፡ ጉዳት የደረሰባቸው ግለሰቦች ዝርዝር መረጃና አድራሻ ተይዞ ከኢትዮጵያ ንግድ ባንክ ጋር በመነጋገር የቁጠባ ሒሳብ በስማቸው በመክፈት፣ ድጋፉ በቀጥታ ገቢ እንደተደረገላቸውም ኮሚቴው አስታውቋል፡፡በጉጂ ዞንና በቤኒሻንጉል ጉሙዝ ክልል መተከል ሀገረ ስብከቶችም ጉዳት የደረሰባቸው ክርስቲያኖች ስንት እንደሆኑና የጉዳት መጠናቸውም ጥናት እየተሠራ መሆኑንም አክሏል፡፡ ጉዳት የደረሰባቸውን ወገኖች በዘላቂነት ለማቋቋና ወደፊት ያልታሰበና ድንገተኛ የሆነ ሰው ሠራሽ ወይም የተፈጥሮ አደጋዎች ቢያጋጥሙ፣ ፈጥኖ ለመርዳት የሚያስችል የሦስት ቢሊዮን ብር ድጋፍ የማሰባሰብ እንቅስቃሴ መጀመሩንና በአጭር ጊዜ የታሰበውን ያህል ገንዘብ መሰብሰብ እንደሚቻልም ኮሚቴው አስረድቷል፡፡